H1B ভিসা নিয়ে ফের বড় ঘোষণা ট্রাম্প প্রশাসনের

ওয়েব ডেস্ক : অভিবাসীদের জন্য এইচ-১বি ভিসার (H1B Visa) দাম বাড়িয়েছেন মার্কিন প্রেসিডেন্ট ডোনাল্ড ট্রাম্প (Donald Trump)। যা নিয়ে চলছে জোর বিতর্ক। এমন সিদ্ধান্তের ফলে বহু অভিবাসীদের ‘মার্কিন স্বপ্ন’ নষ্ট হয়েছে। আবার ভিসা নীতিতে বদল আনল মার্কিন প্রশাসন। হোমল্যান্ড সিকিউরিটি দফতরের তরফে ঘোষণা করা হয়েছে, এবার আর লটারি নয়, বরং দক্ষ কর্মীদেরকেই ভিসা দেওয়া হবে। এইমধ্যে এই প্রস্তাব পেশ করা হয়েছে।

হোমল্যান্ড সিকিউরিটি দফতরের তরফে জানানো হয়েছে, এতদিন লটারির মাধ্যমে বিদেশি কর্মীদের এইচ-১বি ভিসা (H1B Visa) দিয়ে থাকতো মার্কিন প্রশাসন। সেই নিয়মে কিছু সমস্যা থাকার কারণে নতুন নিয়ম চালু করা হচ্ছে। এই নিয়মের ফলে বিভিন্ন বেতনের কর্মীদেরকে মার্কিন যুক্তরাষ্ট্রে (America) কাজ করার জন্য সংস্থাগুলিকে নিয়ে আসতে পারবে বলে জানানো হয়েছে।

আরও খবর : টাইফুন ‘রাগাসা’র তাণ্ডবে নিখোঁজ হলেন ১২৪ জন

নয়া প্রস্তাবে বলা হয়েছে, চারটি বেতনস্তরের কর্মীদের এইচ-১বি ভিসার (H1B Visa) জন্য বেছে নেওয়া হবে। আর যারা উচ্চ বেতন পাবেন তারা নির্বাচন প্রক্রিয়ায় চারবার অংশ নিতে পারবেন বলে জানানো হয়েছে। নিম্ন বেতনের কর্মীরা সেই সুযোগ একবার পাবেন।

উল্লেখ্য, সম্প্রতি এইচ-১বি ভিসা সংক্রান্ত নিয়মে বদল এনেছে আমেরিকা। মূলত এই এইচ-১বি ভিসা (H1B Visa) হল একটি অভিবাসী ভিসা। এই ভিসার ফলে বহু দক্ষ কর্মী বিভিন্ন দেশ থেকে মার্কিন যুক্তরাষ্ট্রে (America) কাজ করতে পারেন। ১৯৯০ সালে এই ধরণের ভিসা চালু হয়েছে আমেরিকায়। প্রাথমিকভাবে এই ভিসার মেয়াদ থাকে তিন বছর। সর্বোচ্চ এই ভিসার মেয়াদ বৃদ্ধি করা যায় ছ’বছর পর্যন্ত। এই সময়ের মধ্যে গ্রিন কার্ডের জন্যও আবেদন করতে পারেন অভিবাসীরা। তা পেয়ে গেলে তখন নিজের ইচ্ছা মতো এইচ-১বি ভিসার মোয়াদ বাড়ানো যেতে পারে। তবে সেই ভিসার উপরেও কোপ বসিয়েছে আমেরিকা। এখন থেকে এই ভিসা পেতে গেলে ভারতীয়দের গুনতে হবে ৮৮ লক্ষ ১১ হাজার টাকা!

এই বিষয় নিয়ে হোয়াইট হাউসের প্রেস সচিব ক্যারোলিন লিভিট (Karoline Leavitt) বলেছেন, এইচ-১বি ভিসার (H-1B Visa) এই মূল্য হল এককালীন। ২১ সেপ্টেম্বরের পরে যারা এই ভিসার জন্য আবেদন করবেন তাঁদেরকেই এই পরিমান চড়া মূল্য দিতে হবে। যাদের কাছে আগে থেকে এই ভিসা রয়েছে, তাদেরকে কোনও বাড়তি অর্থ দিতে হবে না। সঙ্গে তিনি জানিয়েছে, যাদের কাছে এইচ-১বি ভিসা রয়েছে এবং যারা ইতিমধ্যে আমেরিকার বাইরে রয়েছেন তাঁদেরকেও নতুন করে কোনও অর্থ দিতে হবে না। আর এই ভিসার নিয়মে আবার নতুন পরিবর্তন আনল মার্কিন প্রশাসন।